ইজিবাইক থেকে ছাত্রীকে তুলে নিয়ে গণধর্ষণের অভিযোগ
মাদারীপুরে ইজিবাইকের গতিরোধ করে ৯ম শ্রেণির এক শিক্ষার্থীকে তুলে নিয়ে সংঘবদ্ধ ধর্ষণের অভিযোগ উঠেছে বখাটেদের বিরুদ্ধে। গুরুতর অবস্থায় ১৩ বছরের মেয়েটিকে ভর্তি করা হয় জেলা সদর হাসপাতালে।







এ ঘটনার সুষ্ঠু বিচার দাবি করেছেন স্বজন ও এলাকাবাসী। এরই মধ্যে অভিযুক্তদের ধরতে কাজ শুরু করেছে পুলিশ।




খোঁজ নিয়ে জানা যায়, বছরের প্রথম দিন শ্রেণিকক্ষে পাঠদান করার কথা থাকলেও নির্মম পরিহাসে হাসপাতালের বিছানায় কাতরাচ্ছে ১৩ বছরের মেয়েটি।
স্বজনদের অভিযোগ, মাদারীপুর সদর উপজেলার একটি বালিকা উচ্চ বিদ্যালয়ের ৮ম শ্রেণির বার্ষিক পরীক্ষার ফলাফল প্রদান করা হয়। ১৩ বছরের মেয়েটি পরীক্ষায় ওই বিদ্যালয় থেকে উত্তীর্ণ হলে শনিবার বিকালে মিষ্টি নিয়ে ইজিবাইকযোগে নিজবাড়ি থেকে শাখারপাড় নানার বাড়িতে যাচ্ছিল। মাঝপথে অপর একটি ইজিবাইকে এসে রাব্বি ও হাসান নামে দুই বখাটে মেয়েটির ইজিবাইক গতিরোধ করে।
পরে জোরপূর্বক ওই ছাত্রীকে তুলে নিয়ে যাওয়া হয় পাশের কবিরাজপুরের একটি নির্জন স্থানে। এরপর রাব্বি ও হাসান পালাক্রমে ধর্ষণ করে বলে অভিযোগ নির্যাতিতার। গুরুতর অসুস্থ হয়ে পড়লে পালিয়ে যায় বখাটেরা।
অনেক খোঁজাখুঁজির পর একজন ভ্যানচালকের সহযোগিতায় রাত সাড়ে ১১টার দিকে স্বজনরা মেয়েটিকে ভর্তি করেন জেলা সদর হাসপাতালে। এ ঘটনার সুষ্ঠু বিচার দাবি করেছেন স্বজন ও এলাকাবাসী। এদিকে ঘটনার পর পলাতক রয়েছে অভিযুক্ত রাব্বি ও হাসান।
নির্যাতিতার মা বলেন, আমার স্বামী ঘটনা শোনার পর হৃদক্রিয়া বন্ধ হয়ে হাসপাতালে ভর্তি হয়েছেন। একই সঙ্গে দুটি ঘটনা মেনে নিতে পারছি না। এ ঘটনার সুষ্ঠু বিচার চাই।
প্রতিবেশীরা বলেন, অভিযুক্তদের এমন বিচার চাই, যাতে ভবিষ্যতে এমন জঘন্য কাজ অন্য কেউ করতে সাহস না পায়।
মাদারীপুর জেলা সদর হাসপাতালের মেডিকেল অফিসার ডা. শাওলীন আফরোজা জানান, মেয়েটির অবস্থা গুরুতর। তার শরীরে প্রচুর রক্তপাত হয়। এখনো চিকিৎসা চলছে।
মাদারীপুরের অতিরিক্ত পুলিশ সুপার (সদর সার্কেল) মো. আলাউল হাসান জানান, এ ব্যাপারে আইনগত ব্যবস্থা গ্রহণ করা হবে। এরই মধ্যে ঘটনাস্থল ও হাসপাতাল দুই স্থানেই পুলিশ গিয়েছিল। প্রথমে মেয়েটির চিকিৎসা দরকার। শিক্ষার্থীর পরিবার অভিযোগ দিলে মামলা রেকর্ড করে পরবর্তী ব্যবস্থা নেওয়া হবে।

মাদারীপুরে ইজিবাইকের গতিরোধ করে ৯ম শ্রেণির এক শিক্ষার্থীকে তুলে নিয়ে সংঘবদ্ধ ধর্ষণের অভিযোগ উঠেছে বখাটেদের বিরুদ্ধে। গুরুতর অবস্থায় ১৩ বছরের মেয়েটিকে ভর্তি করা হয় জেলা সদর হাসপাতালে।